钦定古今图书集成/理学汇编/文学典/第251卷 > 徐师曾诗体明辩 > 《小山集序》黄庭坚
## 钦定古今图书集成/理学汇编/文学典/第251卷 > 徐师曾诗体明辩 > 《小山集序》黄庭坚

晏叔原，临淄公之莫子也。磊隗权奇，疏于顾忌，文章
翰墨，自立规模，常欲轩轾人而不受世之轻重。诸公
虽爱之，而又以小谨望之，遂陆沉于下位。平生潜心
《六艺》，玩思百家，持论甚高，未尝以沽世。余尝怪而问
焉，曰：“我槃跚㪍窣，犹获罪于诸公，愤而吐之，是唾人
面也。”乃独嬉弄于乐府之馀，而写以诗人句法，清壮
顿挫，能摇动人心，士大夫传之，以为有临淄之风尔罕能味其言也。余尝论叔原固人英也，其痴亦自绝。
人爱叔原者，皆愠而闭其目曰：“仕宦连蹇，而不能一
傍贵人之门，是一痴也。论文自有体，不肯一作新进
士”语，此又一痴也。费资千百万，家人寒饥，而面有孺
子之色，此又一痴也。人百负之而不“恨己信人，终不
疑其欺己，此又一痴也。”乃共以为然。虽若此，至其乐
府，可谓狭邪之大雅，豪士之鼓吹。其合者《高唐》《洛神》
之流，其下者岂减《桃叶团扇》哉！余少时间作乐府以
使酒，玩世道人法秀独罪余以笔墨劝淫，于我法中
当下犁舌之狱，特未见叔原之作耶。虽然，彼富贵得
意，室有倩盼慧女，而主人好文，必当市购千金，家求
善本，曰：“独不得与叔原同时耶？若乃妙年美士，近知
酒色之娱；苦节臞儒，晚悟裙裾之乐。鼓之舞之，使晏
安鸩毒而不悔，是则叔原之罪也哉！”